ปัจจัยเสี่ยง

1. ความเสี่ยงจากการผันผวนทางเศรษฐกิจ

ธุรกิจโรงพยาบาลเอกชนนับเป็นธุรกิจที่อาจได้รับผลกระทบจากการผันผวนของเศรษฐกิจ
กล่าวคือในช่วงที่เศรษฐกิจถดถอยประชาชนมีรายได้ลดลง
จะมีการลดการใช้จ่ายด้านสุขภาพลงและหันไปใช้โรงพยาบาลของรัฐซึ่งมีค่าใช้จ่ายถูกกว่า
ในทางตรงกันข้ามในช่วงที่เศรษฐกิจมีการขยายตัวสูงประชาชนมีรายได้มากขึ้น
จะเปลี่ยนจากการใช้บริการของรัฐมาเป็นโรงพยาบาลเอกชน เนื่องจากมีการบริการที่ดีกว่า
อย่างไรก็ตาม การที่บริษัทเป็นบริษัทขนาดใหญ่มีสถานะการเงินที่ แข็งแกร่ง
และมีการลงทุนในอุปกรณ์การแพทย์ที่ทันสมัยอย่างต่อเนื่อง
ทำให้ลูกค้ามีความเชื่อใจในบริการของเครือโรงพยาบาลกรุงเทพ
ประกอบกับกลุ่มผู้ใช้บริการของโรงพยาบาลส่วนใหญ่เป็นกลุ่มลูกค้าระดับบน
ซึ่งไม่ได้รับผลกระทบจากภาวะเศรษฐกิจเท่าใดนัก ดังนั้น
แม้ในช่วงภาวะเศรษฐกิจซบเซาก็ยังคงมีลูกค้าจำนวนหนึ่งที่ยังคงมาใช้บริการของบริษัทสม่ำเสมอ
อีกทั้งการที่ผู้บริหารมีประสบการณ์ในการนำพาบริษัทผ่านมาหลายช่วงวิกฤติทางเศรษฐกิจ
ย่อมเป็นเครื่องยืนยันความสามารถในการลดผลกระทบที่เกิดจากการผันผวนทางเศรษฐกิจต่อบริษัท

2.  ความเสี่ยงทางด้านการดำเนินงาน

ภาพพจน์และความเชื่อมั่นในการรักษาพยาบาลของโรงพยาบาลนับว่าเป็นหัวใจสำคัญต่อการตัดสินใจเข้ามาใช้บริการของผู้ป่วย
อย่างไรก็ตามจากประสบการณ์การดำเนินงานมานานกว่า 30 ปี ของโรงพยาบาลกรุงเทพ
ความสามารถของผู้บริหารที่มีความชำนาญและเอาใจใส่อย่างสูงในการบริหารกิจการโรงพยาบาล
การให้ความสำคัญในการคัดสรรบุคลากรที่มีคุณภาพอย่างพิถีพิถัน
และการมีระบบการบริหารจัดการของโรงพยาบาลกรุงเทพและโรงพยาบาลเครือข่ายอย่างมีประสิทธิภาพ
โดยทางบริษัทได้มีศูนย์คุณภาพเพื่อวางระบบ ตั้งมาตรฐาน
ประเมินผลและควบคุมการดำเนินการของบริษัทให้มีคุณภาพตามเป้าหมาย
โดยครอบคลุมทั้งด้านการบริหารความเสี่ยง ระบบควบคุมคุณภาพในการรักษาพยาบาล
การควบคุมโรคติดเชื้อ รวมไปถึงด้านสิ่งแวดล้อม ทั้งนี้เพื่อความปลอดภัยของลูกค้า รวมถึงพนักงาน
เป็นสำคัญ บริษัทได้มีการออกคู่มือควบคุมคุณภาพสำหรับแผนกให้บริการต่างๆ
เพื่อเป็นแนวทางในการปฏิบัติงานของพนักงานทั้งหมด รวมทั้งบริษัทจัดได้จัดตั้งองค์กรแพทย์
เพื่อดูแลและประเมินผลการปฏิบัติงานของแพทย์ พยาบาล ปัจจัยต่างๆ
ดังกล่าวนี้ถือเป็นปัจจัยสำคัญในการที่บริษัทจะเพิ่มความเชื่อมั่นของผู้ป่วยที่มีต่อโรงพยาบาลและโรงพยาบาลในเครือ

3. ความเสี่ยงในด้านการแข่งขัน

ในปัจจุบัน ธุรกิจการแพทย์เริ่มมีการแข่งขันที่สูงขึ้นเรื่อยๆ ทั้งจากผู้ประกอบการภาครัฐ ภาคเอกชน
ทั้งยังมีโอกาสที่ผู้ประกอบการจากต่างประเทศจะเข้ามาแข่งขันกับผู้ประกอบการในประเทศอีกด้วย
เนื่องจากรัฐบาลมีนโยบายที่จะเปิดเสรีทางการแพทย์ในอนาคต
จึงมีความเป็นไปได้ว่าผู้ประกอบการจากต่างประเทศที่มีประสบการณ์และมีชื่อเสียงจะให้ความสนใจประกอบธุรกิจโรงพยาบาลในประเทศไทย
ซึ่งผู้ประกอบการจากต่างประเทศนั้นอาจมีความได้เปรียบในเรื่องของเทคโนโลยีที่ทันสมัยกว่าหรือขนาดของกลุ่มโรงพยาบาลเครือข่ายที่มีขนาดใหญ่กว่า
และภาพพจน์ความเป็นโรงพยาบาลระดับนานาชาติ อย่างไรก็ตาม
ธุรกิจโรงพยาบาลเป็นธุรกิจด้านการบริการที่มีความซับซ้อนและมีลักษณะที่แตกต่างกันในแต่ละประเทศ
ทั้งต้องอาศัยความเข้าใจต่อความต้องการของผู้บริโภคเป็นอย่างดี
ดังนั้นจึงเป็นหนึ่งในข้อเสียเปรียบของ
ผู้ประกอบการจากต่างประเทศที่จะแข่งขันกับผู้ประกอบในประเทศ อีกประการหนึ่งคือ
บุคลากรทางการแพทย์ที่จะสามารถประกอบอาชีพในประเทศไทยนั้น
จะต้องได้รับใบอนุญาตอย่างถูกต้องจากหน่วยงานราชการไทย เช่น ใบประกอบโรคศิลป์ของแพทย์
หรือใบประกอบวิชาชีพของพยาบาล
ซึ่งจะเป็นปัจจัยสำคัญที่ทำให้ผู้ประกอบการจากต่างประเทศไม่สามารถนำบุคลากรของตนเองจากต่างประเทศมาประกอบวิชาชีพในประเทศไทยได้
ดังนั้นบริษัทมองว่าแม้ว่าประเทศไทยจะมีการเปิดเสรีทางการแพทย์
หากแต่การเข้าสู่ธุรกิจโรงพยาบาลของผู้ประกอบการจากต่างประเทศยังคงมีข้อจำกัด
และอุปสรรคหลายประการที่จะแข่งขันกับผู้ประกอบในประเทศ
อีกทั้งด้านการแข่งขันจากผู้ประกอบการในประเทศนั้น บริษัทมีความแข็งแกร่ง
ทั้งในด้านเครือข่ายที่ครอบคลุมจุดสำคัญต่างๆในประเทศ รวมไปถึงความพร้อมด้านการแพทย์
เครื่องมือ อุปกรณ์ และมาตรฐานการให้บริการ ดังนั้น บริษัทจึงเชื่อว่า ปัจจัยต่างๆ เหล่านี้
สามารถลดความเสี่ยงจากการแข่งขันจากผู้ประกอบการรายอื่นๆได้ อย่างไรก็ดี
บริษัทยังคงมุ่งมั่นที่จะพัฒนามาตรฐานในการดำเนินการต่อไป
เพื่อรักษาความเป็นผู้นำในธุรกิจการแพทย์

4. ความเสี่ยงจากการขาดแคลนบุคลากรทางการแพทย์

แม้ว่านับแต่อดีตจนถึงปัจจุบันรัฐบาลมีนโยบายในการส่งเสริมให้สถาบันการศึกษาเพิ่มความสามารถในการผลิตบุคลากรทางการแพทย์
และสามารถผลิตบุคลากรได้มากขึ้นทุกปี
แต่เนื่องจากการผลิตบุคลากรทางการแพทย์ที่มีคุณภาพนั้นต้องใช้เวลาและการฝึกฝนความรู้ความชำนาญเป็นพิเศษ
ประกอบกับการขยายตัวอย่างรวดเร็วของเศรษฐกิจและภาวะอุตสาหกรรมในปัจจุบัน
จึงมีโอกาสที่บุคลากรในปัจจุบันจะไม่เพียงพอต่อความต้องการ
อย่างไรก็ตามบริษัทยังไม่ได้รับกระทบทางด้านนี้มากนัก
เนื่องจากโรงพยาบาลกรุงเทพเป็นโรงพยาบาลขนาดใหญ่ มีชื่อเสียง
จึงได้รับความสนใจจากบุคลากรทางการแพทย์ค่อนข้างดี อย่างไรก็ตาม
เพื่อรองรับการเติบโตดังกล่าว บริษัทมีมาตรการที่ให้ผลตอบแทนที่เหมาะสมกับพนักงาน
มีการจัดโครงการพิเศษต่าง ๆ เพื่อพัฒนาความรู้และเปิดรับเทคโนโลยีใหม่ ๆ ทางการแพทย์ มี
สวัสดิการและสันทนาการต่าง ๆ ให้แก่พนักงาน
เพื่อเป็นการพัฒนาคุณภาพบุคลากรและดึงดูดพนักงานให้อยู่กับบริษัท

5. ความเสี่ยงทางด้านการเงิน

  ความเสี่ยงด้านเงินให้กู้ยืมแก่บริษัทย่อยและบริษัทร่วม

ที่ผ่านมาบริษัทมีนโยบายที่จะให้ความช่วยเหลือทางการเงินแก่บริษัทย่อยและบริษัทร่วมอย่างระมัดระวัง
โดย ณ วันที่ 31 ธันวาคม 2548 ภาระหนี้เงินให้กู้ยืมแก่บริษัทย่อยและบริษัทร่วม เพียง 1.2
ล้านบาท โดยเป็นการให้เงินกู้แก่บริษัทย่อยในระยะยาว
ซึ่งเป็นจำนวนเงินที่ไม่มีนัยสำคัญต่อฐานะการเงินและงบการเงินของบริษัท
และปัจจุบันบริษัทไม่มีนโยบายที่จะให้เงินกู้ยืมแก่บริษัทร่วมบริษัทย่อยเพิ่มเติม
โดยจะเน้นให้แต่ละบริษัทกู้ยืมโดยตรงจากสถาบันการเงินเอง ดังนั้น ในปัจจุบันอาจกล่าวได้ว่า
ปัจจัยดังกล่าวไม่น่าจะเป็นความเสี่ยงที่จะกระทบต่อการดำเนินงานของบริษัท

  ความเสี่ยงจากอัตราดอกเบี้ยมีแนวโน้มเพิ่มขึ้น

ความเสี่ยงจากอัตราดอกเบี้ยเกิดจากแนวโน้มการเพิ่มขึ้นของอัตราดอกเบี้ยในตลาดในอนาคต
ซึ่งจะส่งผลกระทบต่อต้นทุนทางการเงิน
ตลอดจนการดำเนินงานและกระแสเงินสดของบริษัทและบริษัทย่อย
ความเสี่ยงของบริษัทและบริษัทย่อยมีความเสี่ยงจากอัตราดอกเบี้ยที่อาจสูงขึ้นเนื่องจากมีเงินกู้ยืมจากธนาคาร
อย่างไรก็ตาม เงินฝากและเงินกู้ยืมจากธนาคารมีอัตราดอกเบี้ยปรับขึ้นลงตามอัตราตลาด
(Floating interest rate) และบริษัทยังจัดได้ว่าเป็นลูกค้าชั้นดีของธนาคาร
มีความเสี่ยงทางการเงินต่ำ ทั้งยังมีความสัมพันธ์ที่ดีกับธนาคารหลายๆแห่ง
จึงมักได้อัตราดอกเบี้ยที่ต่ำกว่าลูกค้าธนาคารทั่วไป

  ความเสี่ยงด้านการเรียกเก็บเงิน

ในการให้การรักษาพยาบาลผู้ป่วย โดยทั่วไปมักจะมีการให้การรักษาก่อนการเรียกเก็บค่ารักษา
ซึ่งอาจก่อให้เกิดความเสี่ยงจากการไม่สามารถเรียกเก็บเงินค่ารักษาพยาบาลได้อย่างเต็มจำนวน
อย่างไรก็ตาม บริษัทมีนโยบายป้องกันความเสี่ยงทางด้านนี้อย่างเคร่งครัด สำหรับผู้ป่วยทั่วไป
บริษัทไม่มีนโยบายในการให้เครดิตแก่ผู้ใช้บริการ
โดยโรงพยาบาลจะมีการประมาณการค่ารักษาพยาบาลให้แก่ผู้ป่วยทราบล่วงหน้าและมีการแจ้งค่ารักษาพยาบาลให้ทราบและให้แบ่งทยอยชำระเป็นระยะ
เพื่อเป็นการแบ่งเบาภาระการชำระเงินค่ารักษาพยาบาลครั้งเดียวทั้งจำนวนหลังจากที่ผู้ป่วยครบกำหนดออกจากโรงพยาบาล
สำหรับกลุ่มลูกค้าที่เป็นบริษัทคู่สัญญานั้น บริษัทมีนโยบายการในการให้เครดิตอย่างระมัดระวัง
โดยจะมีการวิเคราะห์เครดิตและฐานะการเงินของบริษัทคู่สัญญาก่อน
พร้อมทั้งทบทวนผลการติดต่อของบริษัทดังกล่าวทุกปี
ซึ่งนโยบายดังกล่าวช่วยให้บริษัทลดความเสี่ยงที่อาจเกิดขึ้นจากการเรียกเก็บเงินได้